คปภ.วางเกณฑ์ปันผลผู้ถือหุ้น
คปภ.ปกป้องลูกค้า กำหนดเกณฑ์ใหม่บริษัทประกันชีวิตจ่ายเงินปันผลผู้ถือหุ้น ฐานะต้องแกร่ง มีแผนธุรกิจชัดเจน
14 เม.ย. 2558

คปภ.ปกป้องลูกค้า กำหนดเกณฑ์ใหม่บริษัทประกันชีวิตจ่ายเงินปันผลผู้ถือหุ้น ฐานะต้องแกร่ง มีแผนธุรกิจชัดเจน 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เมื่อวันที่ 7 เม.ย.ที่ผ่านมา นายประเวช องอาจสิทธิกุล เลขาธิการ คปภ. ได้ออกประกาศฉบับใหม่ เรื่องแนวปฏิบัติในการขอรับความเห็นชอบการคำนวณผลกำไรของบริษัทเพื่อประโยชน์ในการจ่ายเงินปันผลแก่ผู้ถือหุ้นของบริษัทประกันชีวิต 
ทั้งนี้ เพื่อให้ความคุ้มครองผู้เอาประกันภัย และสร้างความมั่นคงในการดำเนินธุรกิจของบริษัทประกันชีวิต เนื่องจากกรมธรรม์ประกันชีวิตเป็นสัญญาระยะยาว เบี้ยประกันชีวิตที่ได้รับจากผู้เอาประกัน ยังไม่ถือเป็นรายได้ของบริษัททั้งหมด บริษัทต้องกันเป็นเงินสำรองเพื่อจ่ายให้แก่ผู้เอาประกันตามสัญญาจำนวนหนึ่ง ซึ่งจำนวนเงินสำรองดังกล่าวเป็นจำนวนที่ประมาณการจากสถิติที่ผ่านมาและสมมติฐานที่บริษัทกำหนดขึ้นเอง ดังนั้น กำไรที่ปรากฏในงบการเงินจึงเป็นผลของการคาดการณ์เท่านั้น 
สำหรับคุณสมบัติของบริษัทประกันชีวิตที่จะขอรับความเห็นชอบเรื่องการจ่ายเงินปันผลนั้น ต้องมีฐานะการเงินและการดำเนินงานอยู่ในเกณฑ์ดี โดยมีอัตราส่วนทางการเงินในระบบสัญญาณเตือนภัยล่วงหน้าและมาตรการกำกับบริษัทประกันชีวิต  ซึ่งต้องมีอัตราส่วนความเพียงพอของเงินกองทุน (CAR) มากกว่า 200%
นอกจากนี้ ต้องมีอัตราส่วนสินทรัพย์ลงทุนต่อเงินสำรองประกันภัยมากกว่า 110% ต้องมีอัตราส่วนผลตอบแทนจากการลงทุน และอัตราส่วนผลตอบแทนต่อส่วนของผู้ถือหุ้นเป็นไปตามมาตรการกำกับบริษัทประกันชีวิต รวมถึงต้องมีกำไรสุทธิต่อเนื่อง 2 ปี รวมงวดบัญชีที่จะจ่ายเงินปันผล โดยกำไรสุทธิต้องเป็นกำไรที่เกิดจากการประกอบธุรกิจที่แท้จริง
แหล่งข่าวระบุว่า ส่วนหลักเกณฑ์ในการคำนวณผลกำไรของบริษัทว่ามีหรือไม่และเท่าใด เพื่อประโยชน์ในการจ่ายเงินปันผล ก็ต้องมีการกำหนดแผนธุรกิจ นโยบายการคำนวณผลกำไรเพื่อประโยชน์ในการจ่ายเงินปันผลแก่ผู้ถือหุ้น ซึ่งต้องได้รับอนุมัติจากคณะกรรมการบริษัท มีการกำหนดเป้าหมายอัตราส่วนความเพียงพอของเงินกองทุนที่ใช้ในบริษัทที่ชัดเจน